Roland Schoeman geskors oor verbode middelsRoland Schoeman. Foto: Twitter. Die voormalige Olimpiese swemkampioen Roland Schoeman is vir ŉ jaar geskors nadat hy positief getoets het vir ŉ verbode middel. Die 39-jarige Schoeman het volgens die Internasionale Swemfederasie (Fina) in Mei verlede jaar positief getoets vir GW501516, wat nie meer kommersieel vervaardig word nie aangesien dit as ŉ kankerrisiko beskou word. Schoeman was besig om te oefen om vir die Olimpiese Spele in Tokio in 2020 te kwalifiseer. Hy het by die Olimpiese Spele in Athene in 2004 drie medaljes, waaronder goud in die 4×100 m-vryslag-aflos, verower. Hy is ook ŉ driemalige wêreldkampioen wat ŉ wêreldrekord opgestel het toe hy die 50 m-vlinderslag-titel in 2005 in Montreal verower het. Schoeman se skorsing verstryk op 17 Mei vanjaar. Die middel GW501516 word deur die Wêreldagentskap teen die gebruik van verbode middels (Wada) verbied in die kategorie van ŉ hormoon- en metaboliese moduleerder. Die middel is onttrek aan navorsing deur farmaseutiese maatskappye toe ernstige toksisiteite in die voorkliniese studies ontdek is, het Wada sewe jaar gelede gewaarsku. Schoeman kan appèl aanteken teen die verbod by die arbitrasiehof vir sport.